b'\n_START_ARTICLE_\nStiger\n_START_PARAGRAPH_\nStiger (tysk: Steiger) er en tradisjonell betegnelse p\xc3\xa5 en ingeni\xc3\xb8r og arbeidsleder ved et bergverk. Tilsvarende stillinger blir i dag gjerne betegnet gruveingeni\xc3\xb8r._NEWLINE_Overstiger var betegnelsen p\xc3\xa5 sjefingeni\xc3\xb8ren, som hadde den daglige, faglige arbeidsledelsen ved gruven. Overstigeren rapporterte dels til gesvorneren og dels til schichtmesteren i regnskapssammenheng. Overstigeren var den h\xc3\xb8yest rangerte ansatte som ledet den daglige virksomheten ved gruven, og stillingen krevde gode faglige kunnskaper om gruvedrift. Gesvornerens rolle var som bergmesterens stedfortreder og tilsynsf\xc3\xb8rer. Under overstigeren stod ingeni\xc3\xb8rer med mer begrensede oppgaver. Pukkstiger var betegnelsen p\xc3\xa5 lederen for pukkverket. En sjaktstiger hadde ansvaret for t\xc3\xb8mmerarbeidet i gruven. Kunststiger var en stiger med ansvar for det tekniske utstyret. Nattstiger betegnet en stiger som gikk vakter utenom den ordin\xc3\xa6re arbeidstiden, og kunne v\xc3\xa6re overstigerens avl\xc3\xb8ser. Betegnelsen understiger, eller bare stiger, ble brukt som generell betegnelse p\xc3\xa5 enhver stiger som var underordnet overstigeren. En stiger kunne ha flere hundre gruvearbeidere som sorterte under seg.'